Xalq deputatlari Yakkabog‘ tumani Kengashining 2021-yil 23-martdagi “Yakkabog‘ tumanidagi “Abduqodir hamkor”, “Nodirbek Asilbek chorva”, “Shahboz Sardor Shoxjaxon” fermer xo‘jaliklari hamda “Qoplan dara”, “Qoplan dara shahzodasi” mas’uliyati cheklang

Xalq deputatlari Yakkabog‘ tumani Kengashining 2021-yil 23-martdagi “Yakkabog‘ tumanidagi “Abduqodir hamkor”, “Nodirbek Asilbek chorva”, “Shaxboz Sardor Shoxjaxon” fermer xo‘jaliklari hamda “Qoplan dara”, “Qoplan dara shaxzodasi” mas’uliyati cheklangan jamiyat shaklidagi agrofirmalarga tegishli yer maydonlari maqsadsiz foydalanib kelayotganligi sababli tuman zaxira fondiga qaytarish to‘g‘risida”gi VI-32/39-sonli qarorining qonuniyligi Senatning Agrar, suv xo‘jaligi masalalari va ekologiya qo‘mitasi tomonidan o‘rganib chiqildi.
 Aniqlanishicha, Yakkabog‘ tumani hokimining 2020-yil 18-maydagi NQ-856/05-sonli qaroriga muvofiq “Qoplon dara shaxzodasi” MChJ shaklidagi agrofirmaga quyonchilikni rivojlantirish uchun tuman zaxira fondidan uzoq muddatli ijara shartnomasi asosida 17,0 gektar yer maydoni ajratilgan.
 Mazkur qarorga asosan tuman hokimligi hamda “Qoplon dara shaxzodasi” MChJ shaklidagi agrofirma o‘rtasida 49 yil muddatga yer ijara shartnomasi tuzilgan. 
 Xalq deputatlari Yakkabog‘ tumani Kengashining 2021-yil 23-martdagi VI-32/39-sonli qaroriga asosan “Qoplon dara shaxzodasi” MChJ shaklidagi agrofirma hamda yana qator fermer xo‘jaliklariga yer maydonlari ajratish to‘g‘risidagi tuman hokimining qarorlari bekor qilinib, yer maydonlari tuman zaxira fondiga qaytarilgan.
 Mazkur Qaror amaldagi qonunchilik hujjatlariga zid ravishda qabul qilingan. 
 Xususan, Fuqarolik kodeksining 357-moddasida shartnoma tuzilgan paytidan boshlab kuchga kirishi va taraflar uchun majburiy bo‘lib qolishi, 382-moddasida shartnoma taraflarning kelishuviga muvofiq o‘zgartirilishi va bekor qilinishi mumkinligi belgilangan.
 Yer kodeksining 24-moddasi hamda “Fermer xo‘jaligi to‘g‘risida”gi Qonunning 13-moddasiga ko‘ra yer uchastkalarini ijaraga olish shartnomasini muddatidan oldin bekor qilish taraflarning kelishuvi bilan, bunday kelishuvga erishilmagan taqdirda esa, sudning hal qiluv qarori bilan amalga oshiriladi.
 Yer kodeksining 36-moddasiga muvofiq yer uchastkasiga egalik qilish huquqini yoki yer uchastkasidan doimiy yoxud vaqtincha foydalanish huquqini ushbu modda birinchi qismining 6 — 11-bandlarida ko‘rsatilgan hollarda tugatish belgilangan tartibda sud tomonidan amalga oshiriladi.
 Ya’ni, tomonlar o‘rtasida nizo mavjud bo‘lgan har qanday hollarda yer uchastkasidan doimiy yoxud vaqtincha foydalanish huquqini tugatish faqat sud tomonidan amalga oshiriladi.
 Yuqoridagi qonun hujjatlari talablariga zid ravishda xalq deputatlari Yakkabog‘ tumani Kengashining 2021-yil 23-martdagi VI-32/39-sonli qaroriga asosan “Qoplon dara shaxzodasi” MChJ shaklidagi agrofirma hamda yana qator fermer xo‘jaliklariga yer maydonlari ajratish to‘g‘risidagi tuman hokimining qarorlari bekor qilinib, yer maydonlari tuman zaxira fondiga qaytarilgan.
 “Tadbirkorlik faoliyati erkinligining kafolatlari to‘g‘risida”gi O‘zbekiston Respublikasi Qonunining 11-moddasiga asosan tadbirkorlik faoliyati subyektlarining davlat organlari, shu jumladan huquqni muhofaza qiluvchi va nazorat qiluvchi organlar, shuningdek, banklar bilan o‘zaro munosabatlarida tadbirkorlik faoliyati subyekti huquqlarining ustuvorligi prinsipi amal qilib, unga muvofiq qonun hujjatlarida tadbirkorlik faoliyatini amalga oshirish bilan bog‘liq holda yuzaga keladigan barcha bartaraf etib bo‘lmaydigan ziddiyatlar va noaniqliklar tadbirkorlik faoliyati subyektining foydasiga talqin etiladi.
 Bundan tashqari, “Ma’muriy tartib-taomillar to‘g‘risida”gi Qonunning 9-moddasida ma’muriy organ manfaatdor shaxsga ma’muriy hujjatni qabul qilish uchun ahamiyatga ega bo‘lgan barcha holatlar yuzasidan o‘z fikrini bildirish imkoniyatini berishi shartligi belgilangan bo‘lsa-da, qaror qabul qilishda fermer xo‘jaligi rahbarining ishtiroki ta’minlanmagan va unga holat bo‘yicha o‘z fikrini bildirish imkoniyati berilmagan.
 Mazkur qonunning 19-moddasiga muvofiq ma’muriy tartib-taomillar prinsiplariga nomuvofiqlik ma’muriy hujjatlarning va ma’muriy harakatlarning bekor qilinishiga yoki qayta ko‘rib chiqilishiga olib keladi.
 Yuqorida bayon etilganlarni inobatga olib, “O‘zbekiston Respublikasi Oliy Majlisi Senatining Reglamenti to‘g‘risida”gi O‘zbekiston Respublikasi Qonunining 302-moddasiga muvofiq O‘zbekiston Respublikasi Oliy Majlisining Senati qaror qiladi:
 1. Xalq deputatlari Yakkabog‘ tumani Kengashining 2021-yil 23-martdagi “Yakkabog‘ tumanidagi “Abduqodir hamkor”, “Nodirbek Asilbek chorva”, “Shahboz Sardor Shohjahon” fermer xo‘jaliklari hamda “Qoplan dara”, “Qoplan dara shaxzodasi” mas’uliyati cheklangan jamiyat shaklidagi agrofirmalarga tegishli yer maydonlari maqsadsiz foydalanib kelayotganligi sababli tuman zaxira fondiga qaytarish to‘g‘risida”gi VI-32/39-sonli qarori qonunchilikka zid deb topilsin va bekor qilinsin. 
 2. Ushbu Qarorning ijrosini nazorat qilish Senatning Agrar, suv xo‘jaligi masalalari va ekologiya qo‘mitasi (B. Tajiyev) zimmasiga yuklansin. 
 3. Mazkur Qaror manfaatdor tomonlarga yuborilsin.
 4. Ushbu Qaror qabul qilingan kundan e’tiboran kuchga kiradi.